雪詩用晁無咎韻
作者：洪适
朝代：宋

paragraphs: 密雪舞冬晝，祁寒反夏炎。
竹枝低未濕，梅萼瑩先霑。
怯冷昂肩立，欣繁矯首瞻。
隨風方北渡，際海必東漸。
軒簸來如摻，繽紛勢轉嚴。
枯荄新點綴，曲砌巧增添。
伺隙花穿戶，承隅箸插簷。
高飛迷皎鶴，夜影逼清蟾。
砧凈綃橫石，窗虛粉雜匳。
崑丘千璧碎，武庫五兵銛。
烟徑楊吹絮，香蹊蝶奮髯。
鯨鯢陸骨腐，鵠鷺野翎爓。
白髮秦人遯，厖眉漢尉潜。
漬蠶功孰及，平地瑞初占。
窖卧行人節，門扃志士恬。
已甘穿履困，奚避割氈嫌。
醉慕雙螯畢，寒懷五绔廉。
飄颻疑宓女，刻畫謝無鹽。
河闊凝新浪，峰高失舊尖。
山陰賓欲返，淮右寇將殲。
穆滿三章著，宣溫五板兼。
君恩捐衛粟，天意絕齊痁。
江上蓑堪畫，籬間氅可覘。
客觀眸已眩，兒咀手頻拈。
足沒尋萱屐，腰閑刈藿鎌。
馬馳毛愈素，烏啄首難黔。
凍折騷人筆，光臨織婦幨。
螟牟寧待火，疫癘詎煩砭。
甲長寒蔬細，根肥宿麥纖。
年豐雖欲頌，神助愧江淹。